Ochsenhausen (Duitse uitspraak: ɔksn̩haʊ̯zn̩) is 'n stad in die Biberach-distrik, Baden-Württemberg, Duitsland, geleë in die hartland van Bo-Swabe. Die grootste nabygeleë nedersettings is Biberach en Memmingen. Dit beskik oor 'n bevolking van 8 856 (soos op 31 Desember 2018). Naas sy hoë lewensgehalte en toeristiese waarde (Ochsenhausen word amptelik as herstellingsoord erken) word die stad deur 'n florerende ekonomie gekenmerk. In die plaaslike groot aanleg van Liebherr (Liebherr-Hausgeräte Ochsenhausen GmbH), een van die grootste vervaardigers van koel- en vrieskaste in Duitsland en belangrike rolspeler op die wêreldmark met 'n jaarlikse omset van meer as €10 miljard, vervaardig bykans 2 000 medewerkers jaarliks meer as 800 000 toestelle. Ochsenhausen is langs 'n argitektoniese en kulturele toerismeroete geleë, die Oberschwäbische Barockstraße of Bo-Swabiese Barokroete wat oor 'n afstand van 500 km tussen Ulm en Friedrichshafen aan die Bomeer (Bodensee) loop. Vanweë die digtheid van eersterangse monumente van barokargitektuur word na die streek ook verwys as die «Hemelryk van Barok». Ochsenhausen se eie barokjuweel is die grootskaalse kloosterkompleks, 'n voormalige Ryksabdy van die Benediktyne-orde.